text: Atant rentra enz ou praël,
   Où faisoit moult noble et moult bel,
   Liez et joians ; car moult li plot
   Que Clarmondine trouvée ot
   Lie, ainsi comme li sambla,
   De ce que revenus ert là.
   Moult en fu ses cuers aaisiez.
   A genous en a graciié
   Ses Diex, et menu et souvent.
   Et Clarmondine apertement
   A ses puceles esveillies
   Qui moult se sont esmerveillies
   Que ele lor veut à tele heure.
   Levées sans longue demeure
   Se sont, et devant li venues ;
   Et, quant ele les a veües,
   Si leur dist moult très sagement,
   Et à point et courtoisement,
   Comment Cléomadès estoit
   Là venus, et que il queroit.
  